# SDP VELIKA GORICA

Velika Gorica, 13. listopada 2025.

# PRIOPĆENJE ZA MEDIJE:

# ZAŠTO HDZ-ova VEĆINA S PARTNERIMA GODINAMA ODBIJA IZRAVNI PRIJENOS SJEDNICA GRADSKOG VIJEĆA?!

Klub vijećnika SDP-a Velika Gorica na čelu s predsjednicom Ivanom Mlinar mjesecima izražava zabrinutost zbog evidentnog izbjegavanja izravnog prijenosa sjednica Gradskog vijeća i nedovoljnog informiranja stanovnika Velike Gorice o odlukama koje imaju značajan utjecaj na njihov život, posebice na njihov kućni budžet.

**VLADAJUĆA HDZ-ova VEĆINA S PARTNERIMA IZGLASALA JE ZA VELIKOGORIČANE, SAMO NEKOLIKO MJESECI NAKON LOKALNIH IZBORA, POSKUPLJENJE ODVOZA KOMUNALNOG OTPADA OD 44%, KOMUNALNE NAKNADE OD 50% I KOMUNALNOG DOPRINOSA DO ČAK 230%!!!**

Umjesto da je u svakom naslovu bilo barem naznačeno značajno poskupljenje troškova života, uz sve one koje najavljuje Vlada Republike Hrvatske i minus veći od 15,6 milijuna eura u gradskoj blagajni, naslovi lokalnih medija nakon desetosatne sjednice predstavničkog tijela glase ovako: Aktualni sat Gradskog vijeća: Rasprava o naknadama, radovima, projektima, sigurnosti u gradu; Uz raspravu prihvaćeno polugodišnje izvješće o izvršenju Proračuna; Maratonska sjednica vijeća: Nakon deset sati završila sjednica; Uskoro otvorenje balon dvorane, križanje Miošićeve i Kurilovečke bit će semaforizirano; Bratstvo gotovo do kraja studenog, u planu i Ulica AKM, vrtić stiže u Kobilić; Važne odluke za razvoj Velike Gorice: Održana 3. sjednica Gradskog vijeća, Velika Gorica i Osijek postaju gradovi prijatelji.

Kao što je vidljivo iz većine naslova nije moguće iščitati realno stanje i javnost ostaje uskraćena o kritičnim točkama koje negativno utječu na njihov život, o raspravama i brojnim replikama, besramno bahatim obrazloženjima vladajuće HDZ-ove većine kako su povećanja komunalnih usluga “jedna kava”, “računi za režije koji ne predstavljaju nikakav izdatak za kućni proračun” i mnogi slični koje građani ovoga grada jednostavno moraju čuti i to u IZRAVNOM PRIJENOSU SJEDNICE!

Rastrošno trošenje gradskog novca, probleme u završetku (ne)slavnog projekta aglomeracija Velika Gorica, kao i pitanja netransparentnosti i neučinkovitosti gradske uprave bahato se pravda postotkom na dobivenim izborima, što je nedopustivo.

SDP Velika Gorica smatra kako je uloga onih koji vode Gradsko vijeće, prvenstveno predsjednika osigurati izravni prijenos cjelokupne sjednice kako bi građani uživo pratili njezin tijek, a ne da informiranost građana ovisi isključivo o (subjektivnom) pisanju ili još gore nepisanju pojedinih medija. Izravni prijenos sjednice bi, između ostaloga, olakšao rad novinarima koji ne bi morali satima sjediti u dvorani.

Informiranje građana o svim bitnim informacija ključno je za njihov život, ali i za kontrolu rada gradske vlasti, koja troši njihov novac za racionalne, ali i posve neracionalne svrhe, što pokazuje i minus u gradskoj blagajni, koji s godinama samo raste.

**Zato pozivamo gradonačelnika Krešimira Ačkara i predsjednika Gradskog vijeća Darka Bekića da, već na sljedećoj sjednici, osiguraju izvještavanje o radu Gradskog vijeća putem izravnog prijenosa, kako bi se osigurao ravnomjeran i objektivan prostor svim sudionicima, neovisno o političkoj pripadnosti te da se našim sugrađanima vjerodostojno prenose rasprave i donesene odluke.**

SDP će i dalje, kao konstruktivna oporba, ukazivati na probleme, tražiti rješenja i zagovarati transparentnost u radu gradske vlasti i trošenju gradskog proračuna – uz uvjerenje da građani imaju pravo na točne i potpune informacije o apsolutno svemu, jer je transparentnost minimum na kojem inzistiramo!

Ivana Mlinar

predsjednica Kluba vijećnika SDP-a